Ma, kind (2) se lyke langs toilet gevindArgieffoto: Nico Strydom Die liggaam van ŉ 28-jarige vrou en dié van haar tweejarige dogter is Dinsdag langs ŉ toilet in ŉ huis in Noordwes gevind. Sers. Kelebogile Moleko, provinsiale polisiewoordvoerder, het Woensdag aan Maroela Media gesê die gru-vonds is in Uitbereiding 3 in Taung, suid van Vryburg, gemaak. “ŉ 30-jarige man het homself Dinsdag aan die polisie oorgegee in verband met die moord op sy vriendin en hul kind. Die polisie het hom na die huis vergesel waar die slagoffers se liggame langs die toilet gevind is. Hulle is glo Maandag vermoor,” het Moleko gesê. Moleko het gesê die oorsaak van hul dood is nog nie bekend nie en sal deur ŉ nadoodse ondersoek bepaal word. Hulle het geen sigbare beserings gehad nie. Die motief vir die moorde word ook ondersoek. Die man moet Donderdag in die Taung-landdroshof verskyn op twee aanklagte van moord.